王德言夏日西湖晚步十韻次而和之
作者：梅堯臣
朝代：宋

paragraphs: 雨餘殘照在，塘靜獨行行。
荷積水珠重，天收霓帔輕。
倦禽倚卧柳，聚蚓殢坳泓。
帽側林枝礙，裳褰野蔓縈。
芡韜園客剝，蒲刃水妖驚。
决决流泉活，濛濛夕霧平。
榴房生蠹落，蛛網害蟲成。
坎黽無時怒，渾魚自樂清。
高臺從獸窟，古道有根橫。
寫景未能就，娟娟月上城。